**A 2019/20-as nevelési év 2019. 09. 01­től ­ 2020. 08. 31­ig tart.**

Az elmúlt két év beszámolóval azonos a következő:

# Az óvoda neve, fenntartója

Az óvoda neve: Bezenyei Százszorszép Óvoda, 9223 Bezenye, Tanácsház utca 4.

fenntartója: Bezenye Község Önkormányzata

Gazdálkodási besorolása: önállóan működő;

Az óvodában alkalmazottak

foglalkoztatási jogviszonya: közalkalmazotti jogviszony;

Az óvoda nyitva tartása: 600 – 1700

Az óvoda férőhelyszáma: 60 fő

Óvodai csoportok száma: 2 csoport

# Az óvoda működését meghatározó általános jellemzők

Óvodánk **horvát nemzetiségi kétnyelvű óvoda.** Szlovákiából egyre több betelepülő érkezik, szívesen választják gyermekeik számára, horvát nemzetiségi mivoltunkból adódóan.

Alapfeladatait az intézmény egyik meghatározó alapdokumentuma, az ***Alapító okirat***határozza meg.

Az **óvoda feladata** a gyermekek óvodai nevelése, napközbeni ellátása, melynek keretében őrizve a horvát nemzetiségi múltat, hagyományokat, szokásokat. A nevelést oly módon szervezzük, tervezzük, hogy a gyermekek számára biztosítjuk a horvát nemzetiség kultúrájával, szokásaival, hagyományaival való ismerkedést, a horvát nyelv napi szinten való aktív hallását, használatát, óvodai programunk keretében.

Elsődleges **célunk** a gyermekek érdeklődésének felkeltése már ebben a korban a horvát nyelv iránt, melyet életkori sajátosságaikat figyelembe véve kíváncsiságukra, érdeklődésükre alapozva játékosan, utánzáson alapuló nyelvelsajátítás módszerével próbálunk megvalósítani. Ehhez nélkülözhetetlen a megfelelő szakemberek biztosítása, folyamatos továbbképzése, a szülői házzal, a falunkban működő horvát nemzetiségi önkormányzattal, nemzetiségi általános iskolával, horvát nemzetiségi identitásukat őrző emberekkel, szakmai munkánkat támogató háttérintézményekkel való tartalmas, szoros együttműködés.

Intézményünk mindkét csoportjában, **minden gyermek számára biztosított a horvát nemzetiségi** **nyelvi nevelés**.

A délelőtt folyamán a gyermekek koruknak megfelelő spontán és tervezett tevékenységek, játékok közül választhattak, az óvónők irányításával tevékenységeik során különböző új ismereteket, tapasztalatokat szerezhettek, meglévő ismereteiket rendszerezhették, megerősíthették.

Fontosnak tartjuk a tapasztaláson alapuló, több érzékszerven keresztül történő új ismeretek szerzésének lehetőségét.

# Gyermekcsoportok alakulása a 2019-20­as nevelési évben

A gyermekek csoportba osztásáról az óvoda vezetője dönt, figyelembe véve mindenkor a gyermekek érdekeit, a csoportok férőhelyszámát, a felvett gyermekek létszámát és a már óvodába járó gyermekek addigi csoportba osztását, a megszokott felnőtt és gyermekközösségek lehetőség szerinti további együtttartását, teljesíthető szülői igényeket, nevelőtestület véleményét.

A gyermekek és alkalmazottak (óvónők, dajkák) csoportba osztásánál fontos szempont, hogy mind a gyermekek, mind az alkalmazottak jól érezzék magukat a csoportban. A felnőttek tudjanak jól, megfelelően kommunikálva, közös pedagógiai elveket vallva a gyermekek testi­lelki fejlődését elősegítve együtt dolgozni, a gyermekek mindennapjait tartalmassá, vidámmá tenni, életkoruknak megfelelő tevékenységekkel, eseményekkel szeretetteljes, biztonságot, bizalmat nyújtó környezetben. A fenti szempontok alapján szervezhető vegyes életkorú csoport és azonos életkorú gyermekekből álló csoport is.

A gyermekek csoportba osztása a 2019/20­as nevelési évben:

Mindkét csoport vegyes életkorú,2,5 -6 éves korúak a gyermekek .

**2015. 09. 01­től kötelező az óvodába járás** annak a nevelési évnek a kezdetétől, amelyben a gyermek 3. életévét betölti.

Az óvoda, a férőhelyszám túllépése nélkül felveheti a 2,5 éves gyermekeket is, ha a körzetéhez tartozó valamennyi 3 éves gyermek felvételét biztosította.

A csoportokba járó gyermekek létszáma:

Katica csoport: 27 fő

Napocska csoport: 26 fő

Állami finanszírozásra 54 gyermek után vagyunk jogosultak, akik a 2019. októberi statisztika szerint 2019. december 31­ig jártak óvodába, illetve megkezdték az óvodát. Akik 2020. januárjától kezdték meg első alkalommal az óvodába járást, azok után a 2019/20­as nevelési évben nem igényelhető normatív támogatás, 2 ilyen gyermekünk van.

Az óvodába járó gyermekek közül 20 szlovák állampolgárságú, EU tagállambeli, szabad mozgás és tartózkodás jogával rendelkező, 10 gyermek más településről bejáró (Rajka)

Augusztus 31-ével 3 gyermek jelentkezett ki óvodánkból, másik intézménybe mentek.

A gyermekek 600 – 730­ig, illetve 1530­1700­ig, összevont csoportban gyülekeztek, biztosítva a nap folyamán, hogy nyitástól zárásig óvodapedagógus foglalkozzon a gyerekekkel.

**A 2019/2020­as nevelési évben 14 gyermek volt tanköteles korú**. Az új köznevelési törvény szerint aki augusztus 31-ig betölti 6. életévét, annak kötelező megkezdeni általános iskolai tanulmányait. Január 31-ig szülő kérvényt nyújthat be az Oktatási Hivatalhoz, gyermeke további egy év óvodai nevelésére. Egy ilyen gyermekünk volt, aki meg is kapta az engedélyt. Ő tartósan beteg. A tanköteles korú gyermekek számára ­ a szülők nagy megelégedettségére ­ ebben a nevelési évben is tudtuk biztosítani óvodánkban a logopédiai ellátást, külső szakember segítségével, aki saját vállalkozásban végzi munkáját (nem közalkalmazottként). Ebben a nevelési évben 9gyermek részesült **logopédiai** ellátásban,közülük egy sajátos nevelési igényű. Részére fejlesztő tornát és gyógypedagógia foglalkozást is biztosítottunk Az alkalmazott logopédus **heti 2** órában látta el feladatait, gyógypedagógus heti egy órában. Mozgásfejlesztését óvodai pedagógus látta el.

2015. 09. 01­től az óvodai étkezés törvényben előírt feltételek mellett ingyenes, Képviselő testületi döntések alapján a 2019-20-as tanévben minden gyermek számára ingyenes volt az étkezés.

A óvodába járó gyermekek közül:

**ingyenes étkező** az alábbiak okán ­ **31fő**

* 3, vagy több gyermekes ­ 7 fő
* tartósan beteg vagy fogyatékos: 1 fő
* a szülők jövedelme nem haladja meg a legkisebb munkabér nettó összegének 130%-át ­ ­ 23 fő

**térítéssel étkező**  ­ **23 fő**

A gyermekétkeztetést szerződéssel a „HEVI Mesterkonyha Kft.” biztosítja. Az étellel, annak minőségével és mennyiségével elégedettek vagyunk.

# Személyi feltételek

A gyermekek ellátásához, neveléséhez szükséges munkaköröket, az ellátandó feladatok teljesítéséhez szükséges alkalmazotti létszámot törvény határozza meg. 2018 szeptember 1.től valamint 2019 november 1-től egy-egy óvónőnk áthelyezését kérte Mosonmagyaróvárra, július 1.től egy új óvodapedagógus kezdte meg munkáját nálunk, egy hely még betöltetlen. Ennek alapján óvodánkban az alábbi munkakörökkel és alkalmazotti létszámmal látjuk el feladatainkat:

óvónő: 3 fő

dajka: 2fő

**3 óvónő** rendelkezik óvodapedagógusi végzettséggel,közülük **2 fő** horvát nemzetiségi végzettséggel is rendelkezik. Egy óvónő sikeres minősítő vizsgát tett, így ő 2019.január 1-től pedagógus II. fokozatba lépett, új óvónőnk szintén pedagógus II. fokozatú, mentorpedagógus.

**2 dajkánk** szakképzett dajka. 2019 április 23-tól egyik dajka nénink tartósan betegállományba került, helyettest alkalmazunk.

Óvónőink fizetési kategória szerinti besorolása:

PED­I – 1 fő

PED.II.- 2 fő

A nevelő munkát közvetlen segítő alkalmazottaink (dajka) fizetési besorolása a közalkalmazotti bértábla alapján történik.

Az alkalmazottak átlagéletkora:

Óvónők: 53 év

Dajkák: 41,5 év

Az alternatív programjaink között, ­ melyeket a szülők­gyermekek közös döntés alapján választottak ­ volt olyan is, mely fizetős volt. / úszás, színház, kirándulás, múzeumlátogatás, koncertek/. Ezeket a szülők finanszírozták. Sajnos 2020.március 17-től május 24-ig a koronavírusjárvány terjedése miatt a vírus-fertőzés megelőzése, lassítása érdekében rendkívüli szünetet rendelt el a fenntartó, így az úszás, a színház látogatások, koncertek, múzeumlátogatás valamint a csoport kirándulások az idei év második félévében elmaradtak.

Választható alternatív programok az év folyamán:

Hétfő  **„Néptánc”** oktatás (ingyenes) ­ óvodában ­ **54** fő

Hétfő délután. **Hittan**

Kedd: **Úszás/** február 25-től**/**( fizetős) 25 fő / 2 órán tudtak részt venni/

Kedd délután: Tehetségműhely keretében **sakk** foglalkozás a Fehér Ló Sakkegyesület szervezésében

Szerda, péntek**: Bozsik program foci** 8 fő

A gyerekek színházlátogatáson vettnek részt, 3 alkalommal, valamint a Flesch Művelődési Központ által szervezett koncerten, ősszel ( Zabszalma együttes).

Az idei évben Kimlei testvéróvodánk látogatott hozzánk.

# Tárgyi feltételeink

**Csoportszobáink**

* A férőhely tekintetében ­ ideálisnak mondható. Rendelkezünk tornateremmel, fejlesztőszobával, ahol a logopédiai és egyéni fejlesztések lebonyolíthatók.
* A csoportok bútorzata megfelelő, folyamatosan cseréljük az elhasználódott, megrongálódott bútorokat. Szeptemberben új asztalok és székek kerültek a fejlesztő szobába, valamint a Katica csoport kézműves, és mese sarka újult meg.
* A játékok nagy részét olyan szülőktől, falubeliektől kapjuk, ahol a gyermekek már „kinőtték” játékaikat, vagy olyan mennyiségben vannak játékaik, hogy arra már nincs szükségük.
* Óvónőink kreativitását tükrözi a csoportszobák saját készítésű dekorációval való díszítése, otthonossá tétele;

**Gyermekmosdók**

* Megfelelő szervezéssel a két csoport egy mosdóhasználata megoldható.

**Játszókert**

* Udvarunkba három éve telepítettek szülői támogatással udvari játékokat, melyek egyelőre elegendőnek bizonyulnak, a játékokat középiskolás fiatalokkal, közösségi szolgálat keretében felújítottuk, lefestettük, a hátsó rossz kerítésre hálót tettünk.
* A kerítés újjáépítése, (egy apukától ősszel kaptunk ajándékba 25 méter betonkerítést, amire rajzolhatnak is a gyermekek) valamint szárazságtűrő fű telepítése jövőbeli célunk maradt továbbra is
* .
* **Tálaló konyha**
* A törvényben előírtaknak megfelelő

**Óvodavezetői­nevelői iroda**

* Egy irodának nevezett helységgel rendelkezünk, ebben a helységben található a közös használatú számítógép, és nyomtató is, a Nemzetiségi Önkormányzat felajánlásával ebben a tanévben új eszközökkel gyarapodtunk.

**Egyebek**

* A foglalkozásokon használt szemléltető eszközeink többségét az óvónők készítik. Szükség szerint saját költségvetésből is biztosítjuk a szemléltető eszközök bővítését.
* A tisztálkodáshoz szükséges törölközőt, fogmosó poharat, szappant, a szülők hoznak, felajánlással papír zsebkendőt, fogkrémet, WC papírt, szalvétát szükség szerint.

# Működési feltételeink

Nyitástól másfél órán át, zárás előtt egy órával a gyermekek egy összevont csoportban gyülekeznek, így tudjuk csökkenteni az egyedül dolgozó óvónő munkaidejét.

**Az óvoda zárva tartása:**

*Karácsony és újév között:* ezeken a napokon alkalmazottaink éves szabadságukat töltik.;

*Nyári zárva tartás:* 2020­ban július 20-augusztus 7-ig terveztük a zárva tartást, ez a rendkívüli szünet miatt módosult, egy hétre, augusztus17-21-ig.

**Gazdálkodás**

Az éves költségvetést a helyi önkormányzat fogadja el és biztosítja részben az állami normatívából, részben saját bevételeiből.

Az óvoda rendelkezésére álló költségvetési összeget igyekszünk odafigyeléssel, takarékosan felhasználni.

# Pedagógiai munka

Az óvoda pedagógiai munkájának meghatározói elsősorban a törvényi szabályozás, valamint az óvoda belső szabályzatai, alapdokumentumai:

Helyi Nevelési Program

* SZMSZ
* Házirend
* Éves Munkaterv
* Éves Foglalkozási Ütemterv

Előző tanévben módosítottuk Pedagóiai Programunkat, új csoportnaplót vezettünk be, melyben a nemzetiségi nyelven történő nevelés nagyobb helyet kapott. Augusztus végi nevelési értekezletünkön értékeltük a bevezetett napló eredményességét, némi változtatás szükséges, ebben a nevelési évben már a legújabb csoportnaplóban dolgoztunk, ami bevált. A követkető tanévtől / 2020-21/ .áttérünk a digitális naplóvezetésre, ennek érdekében egy új laptopot vásároltunk, hogy meglegyen a technikai háttér.

2019 júniusában Intézményi tanfelügyelet volt az óvodában, előtte elkészítettük az intézményi Önértékelést. A tanfelügyelet után intézkedési tervet készítettünk, melyben legfontosabb feladatunknak a Tehetséggondozást jelöltük meg. Szeptember közepétől ennek megfelelően indítottuk el a sakk foglalkozásokat. A gyerekek február 17-én részt vettek a VII. Futura Sakk Karneválon,kiváló eredményekkel. Felkértünk egy helyi szakembert, aki a Katica csoport gyermekeinek mozgásfejlesztését végezte. Napocska csoport Óvónője rendelkezik ilyen képesítéssel, ő folyamatosan végzi csoportjában a fejlesztést. Következő nevelési évben tervezzük még egy tehetségműhely beindítását.

**Pedagógiai munka a mindennapokban Március 17-től május 24-ig online formában történt**

Pedagógiai munka, ami a gyermekek tudatos, tervszerű nevelését, fejlesztését foglalja magában, az óvoda nyitva tartásától zárásáig folyik a gyermekekkel való foglalkozás során. Nem csak a köznyelvben használatos „óvodai foglalkozások” 20’­30’, ma már hivatalos nevén „tevékenységformák” jelentik a pedagógiai munkát, hanem mindaz, amit a gyermek az óvodában tartózkodása alatt átél, lát, hall, tapasztal, formálódik a közösségben. Ezért nagy az óvodapedagógus felelőssége, milyen tartalommal tölti ki a gyermekek mindennapjait az óvodában. Az óvodai életet **napirend** foglalja egységes keretbe, ahol a kisgyermekek kiszámíthatóan megszokják, megtanulják, milyen tevékenység után mi következik, ami biztonságérzetet, kiegyensúlyozottságot ad a 3­6 éves gyermeknek. Idejük nagy részét **JÁTÉKKAL** kell, hogy töltsék ebben a korszakban. Ehhez óvónőink mind a teremben mind a szabadban biztosítottak a nap folyamán lehetőséget. Részt vettek a gyermekek játékaiban, ötleteket adtak, eszközöket biztosítottak, ha kellett irányították a gyermekek játékait, közben ügyeltek a kialakult konfliktusok megfelelő kezelésére, a közösségi szokások, szabályok kialakítására azok betartására, ahol számtalan nevelési helyzetben alakították a gyermekek személyiségét. A napirend tervszerű, tudatos része a **tevékenységformák**, (régi nevén:foglalkozások) kezdeményezése, melyeken a gyerekek érdeklődésüknek, figyelmüknek, fejlettségüknek megfelelő ideig és aktivitással vettek részt.

A tevékenységformák fajtái:

**Játék** ­ napi szinten megjelenő tevékenység, melyet a gyerekek szabadon választhatnak, kezdeményezhetnek a fent leírtak szerint. A játék az óvodai nevelés egyik leghatékonyabb eszköze.

**Verselés, mesélés** – kedvelt időtöltése, tevékenysége a gyermekeknek, az óvó nénivel, vagy társakkal közösen mondogatott, játékos mozdulatokkal kísért versek, mondókák, hallása, mondogatása. Hozzájárulnak a gyermek érzelmi biztonságához, anyanyelvi neveléséhez. A **MESE** ugyanúgy napi tevékenysége volt a gyermeknek, mint a **JÁTÉK**. Naponta a délelőtt folyamán mesét mondtunk a gyermekeknek, vagy báboztunk, ami még közelebb hozza a gyermeket a neki mesélőhöz, óvó nénihez, nagyobb biztonságban érzi magát a mesélővel való személyes kapcsolat kialakulás során. A mesével egyik célunk és feladatunk a gyermek érzelmeinek finomítása, szemléletmódjának, világképének alakítása, erkölcsi fejlődésének segítése. A délutáni pihenő előtt is mesét, altató dalokat, dúdolókat hallhatnak gyermekeink.

**Ének, zene, énekes játék, gyermektánc** – a dalok, hangok, dúdolók szintén közel állnak a kisgyermekhez, hiszen már születésüktől kezdve talán nincs olyan édesanya, aki

ne ringatná ösztönösen gyermekét és ne énekelgetne neki egyszerű kis gyermekdalokat, altatókat. Az óvó néniknek egyik legjobb eszköze, hogy a gyermekhez közelebb kerüljenek, a gyermekek bizalmát megnyerjék, jó kapcsolat alakuljon ki óvónő és gyermek között. Nagy jelentősége van ennek a **beszoktatás idején**, amikor a síró, haza vágyó gyerekekhez egy­egy ismert, vagy érdeklődésüket felkeltő dallal próbálunk közelebb kerülni. A nagyobbakkal pedig már hosszú ideig lehet körjátékozni, táncolni, dalolgatni, ritmusokat visszatapsolni, dallamokat visszaénekelni, különböző hangokat felismertetni. Az év folyamán megismerhettek a gyerekek különböző hangszereket, melyeket ki is próbálhattak, „játszhattak” velük. A heti szinten tartott néptánc foglalkozásokon résztvevők is nagyon élvezték, szerették ezt a foglalkozást.

**Rajzolás, festés, mintázás, kézi munka** – tevékenység során a gyermekek kézügyességét

fejlesztjük, lehetőséget adva arra, hogy kipróbálják a színes ceruzával való rajzolgatást, zsírkréta, táblakréta, aszfaltkréta

használatát, festés technikáját, varrást, gyurmázást, papírhajtogatást, nemezelést és az óvónő felkészültsége alapján még különböző technikákat. Célunk ezzel a kézügyesség, figyelem, koncentrációkészség, szép érzék, önkifejezés, fejlesztése, az elkészült alkotások megbecsülése.

**Mozgás** – lételeme a gyermeknek és fontos az egészséges testi fejlődéshez. Napi szinten 5-10’­es játékos mozgás­testnevelés formájában jelenítjük meg, valamint hetirendünk szerint „nagy” tornafoglalkozáson, ahol mászás, kúszás, ütemre lépés, futás, gimnasztika, labdadobások, gurítások, ugrások, függeszkedések, guruló átfordulások, test hossztengelye körüli gurulás, stb. technikáját sajátítottuk el a gyermekekkel játékosan. Alternatív programjaink között szintén sok volt a mozgásfejlesztést segítő program, pl.: játékos sport, úszás, foci edzések. A tervezett foglalkozásokat kiegészítették a szabadban töltött időben használt játszótéri játékokon való mozgás, pl.: hinták, csúszda, fára mászás, labdajátékok.

**A külső világ tevékeny megismerése** – az egyes témakörök elsősorban az évszakokhoz, ünnepkörökhöz kötődnek, a szűkebb és tágabb környezet megismeréséhez. Ezen belül ismerkedtek állatokkal, növényekkel, azok jellemző tulajdonságaikkal. Ismereteik feldolgozása során matematikai ismereteik is bővültek számolással, összehasonlítással, relációk felismerésével. Mindezt természetes és szimulált környezetben igyekeztünk érdekessé tenni.

**Munka jellegű tevékenységek** – lényege, hogy a gyermek szívesen, önként, ne kényszerből végezze. Örömmel segítsen a felnőtteknek, társainak. Alakuljon ki felelősségtudatuk munkavégzés során. Mindebben nagy szerepe van az óvónő tudatos, a gyermek képességeit és fejlettségét figyelembe vevő munkavégzés lehetőségének felkínálásával. A mindennapokban óvónőink a naposi munkavégzéssel, virágok öntözésével, járda seprésével, hólapátolással, mosdó feltörlésével, csoportszoba rendbetételével, játékok elpakolásával, portörléssel, stb. próbáltak lehetőséget adni és kedvet ébreszteni a gyermekekben. Fontos része ennek a tevékenységnek az elvégzett munka megfelelő elismerése, mely további motivációja lehet annak, hogy a gyermek szívesen segítsen környezetében, örömmel végezze a rá bízott feladatokat.

Mindezeknek a tevékenységeknek napi szinten való megjelenése adott lehetőséget arra, hogy a gyermekek nevelése, fejlesztése megvalósuljon, hogy az óvodában eltöltött 3­4 év alatt, kellően felkészüljenek a következő életszakaszukra, az iskolás korra. Ez jelenti az óvoda mindennapjaiban a pedagógiai munka megvalósulását, iskolára való felkészítést.

**Horvát nemzetiségi nevelés –** az óvoda pedagógiai programjának, céljainak, feladatainak hangsúlyos része. Megvalósítása a fent leírt magyar nyelvű tevékenységekhez hasonlóan, az óvodai élet mindennapi tevékenységeiben megjelent, melyet azok az óvónők láttak el, akik ezzel a végzettséggel rendelkeznek. A tevékenységek szervezése, megvalósítása hasonlóan történt, mint a magyar nyelvű

tevékenységek során, azzal a különbséggel, hogy a horvát nyelvet is használó óvónő igyekezett minél többet horvátul beszélni a gyermekekhez. Ünnepeink alkalmával nemzetiségi ruhába öltöztek gyermekeink, és az óvónők.

Az online.ovi tervezése, megvalósítása nagy kihívást jelentett, nem indult zökkenőmentesen, debeletanultunk, a visszajelzések szerint szülő-gyermek jól érezte magát a közös munkában.

A Helyi Pedagógiai Programunk szerinti ünnepeket március 17-ig megtartottuk, mind az óvodán belüli ünnepségeket, mind a falu közös ünnepeit.

Augusztus 28-án bensőséges munkatársi ünnepség keretében búcsúztunk el nyugdíjba vonult dajka nénintől, melyre már nyugdíjas volt kollégáit is meghívtuk. Polgármester asszony a falu nevében köszönte meg munkáját ezen rendezvényen.

Augusztus 29-én tartottuk hagyományos Családi Napunkat, melyen elbúcsúztunk az iskolába indulóktól, valamint a szülők, gyerekek dajka nénijüktől.

# Gyermekvédelmi munka

Az óvoda gyermekvédelmi tevékenységét a feladattal megbízott óvónő végezte. Éves terve alapján felmérte, kik azok a gyermekek, akik gyermekvédelmi szempontból megkülönböztetett odafigyelést, törődést, segítséget igényelnek.

Kapcsolatot tartott a faluban működő „Család és Gyermekjóléti Szolgálat” képviselőivel,

Kapcsolatot tartott a nevelési tanácsadó szakembereivel.

Szerencsére nem jár olyan gyermek óvodánkba, ahol a szolgálat segítségét az elmúlt nevelési évben aktívan igénybe kellett volna vennünk. A családok, szülők odafigyelnek gyermekeikre, időszakonként akinél szükséges óvónővel, gyermekvédelmi felelőssel, óvodavezetővel, való beszélgetés után az éppen adódó problémákat kezelni tudtuk

Az óvoda kapcsolatai

**Szülőkkel:**

* ***napi szintű*** rövid, gyermekkel kapcsolatos legszükségesebb információk;( 03.17-05.24-ig online)
* ***fogadóórák*** (igénynek megfelelően, szülővel egyeztetve); 03.17-05.24-ig online)
* ***szülői értekezletek*** (évente legalább 2 alkalommal);
* ***nyílt napok*** (szülők elfoglaltságához, igényéhez igazodva egyéni kérés alapján); elmaradtak
* ***családlátogatások*** (évente legalább egy alkalommal);
* ***közös ünnepségek*** (Márton­nap, Mikulás, Anyák napja, kirándulások, Családi Nap) részben valósultak csak meg
* ***szülők meghívása „foglalkozásokra”,*** *(ahol bemutatják a szülők munkájukat, foglalkozásukat)*

**Helyi Általános Iskolával:**

* elsősök meglátogatása;
* iskolaigazgató, tanítónő meghívása a tanköteles korúak szülői értekezletére  tankötelesek látogatása az iskolában;
* nagyok búcsúztatójára iskolaigazgató, tanítónő meghívása;
* iskolai évnyitón, évzárón való részvétel az óvodavezető részéről;
* **Helyi önkormányzattal, képviselő­testülettel, helyi horvát önkormányzattal:**
* féléves, éves beszámoló készítése;
* testületi üléseken való részvétel;
* megbeszélések, információ átadás, tájékoztatás aktuális eseményekről;
* polgármester, elnök meghívása kiemelkedő rendezvényeinkre;
* továbbképzések lehetőségének figyelése, látogatása;
* aktuális információk nyomon követése;

**Helyi védőnő:**

* az óvodás gyermekeket nagy gyakorisággal, rendszeresen figyelemmel kíséri;
* problémás gyermekek esetén konzultálunk, segít a család felé is megoldani a gondokat;  egészségnevelő munkája beépül a csoportok éves programjába;

**Megyei horvát nemzetiségi óvónők:**

* továbbképzéseken való közös gondolkodás, problémák és jó gyakorlat ismertetése, megbeszélése;
* egymás munkájának figyelemmel kísérése, ötletek adása, közös programok szervezése

**2020. március 17- május 24 rendkívüli szünet alatti munka**

Az óvoda ügyeletet látott el, április 14-ig azonban nem kérte senki a felügyeletet. Addig elvégeztük az óvoda teljes takarításást, fertőtlenítését, leltárt készítettünk, maszkokat varrtunk. Április 14-től egy gyermek, majd május 10-től 2 gyermek felügyeletét láttuk el az óvodában. Selejteztük, megjavítottuk a játékokat, felkészültünk a gyermekek fogadására.

Március 17-május 24-ig online ovit tartottunk, au óvoda zárt közösségi csoportjában.

A Beszámolót a nevelőtestület 2020. szeptember 14-i ülésén elfogadta.

Kérem, jelen beszámolóm elfogadását!

Bezenye, 2020. szeptember 15.

…………………………………………….

Rábelné Bors Judit

óvodavezető